**Sodu izpilde ārzemniekiem**

Tieslietu ministrijā tika saņemta vēstule ar lūgumu sniegt skaidrojumu par kārtību attiecībā uz naudas sodu izpildi par administratīviem pārkāpumiem, ko Latvijā veikuši ārzemnieki, kas nav Eiropas Savienības dalībvalsts pilsoņi.

 Skaidrojam, ka Administratīvās atbildības likums (turpmāk – AAL) nosaka Eiropas Savienības dalībvalstī pieņemta nolēmuma par mantiska rakstura piedziņu izpildes kārtību Latvijā (AAL 37. nodaļa), kā arī Latvijā pieņemta nolēmuma par mantiska rakstura piedziņu izpildi Eiropas Savienības dalībvalstī (AAL 38. nodaļa). Savukārt attiecībā uz citu valstu, kas nav Eiropas Savienības dalībvalsts, sodu izpildes vispārīgā kārtība tiek paredzēta AAL 295. panta pirmajā daļā, kas nosaka, ka Latvijā piemērotā soda izpildi valstī, kas nav Eiropas Savienības dalībvalsts, var prasīt, ja Latvija ar šo valsti ir noslēgusi nolīgumu par sadarbību sodu izpildē. Soda izpilde valstī, kas nav Eiropas Savienības dalībvalsts, notiek atbilstoši minētajā nolīgumā ietvertajiem noteikumiem.

 Ievērojot minēto, lai noskaidrotu, vai ir iespējama Latvijā piemērotā soda izpilde valstī, kas nav Eiropas Savienības dalībvalsts, nepieciešams noskaidrot, vai Latvija ir noslēgusi ar valsti, kas nav Eiropas Savienības dalībvalsts, starptautisko līgumu. Informējam, ka atbilstoši likumam “Par Latvijas Republikas starptautiskajiem līgumiem” 15. panta pirmajai daļai Ārlietu ministrija veic starptautisko līgumu uzskaiti Oficiālo publikāciju informācijas sistēmā. Sistematizēti starptautiskie līgumi ir brīvi un bez maksas pieejami tīmekļa vietnē [www.likumi.lv](http://www.likumi.lv). Tā, piemēram, no tīmekļa vietnē [www.likumi.lv](http://www.likumi.lv) pieejamās informācijas izriet, ka starp Latvijas Republiku un Krievijas Federāciju ir noslēgts līgums par tiesisko palīdzību un tiesiskajām attiecībām civilajās, ģimenes un krimināllietās[[1]](#footnote-1), līdzīgi starp Latvijas Republiku un Baltkrievijas Republiku ir noslēgts līgums par tiesisko palīdzību un tiesiskajām attiecībām civilajās, ģimenes un krimināllietās[[2]](#footnote-2). Jāatzīst gan, ka minētajos līgumos nav noteikti jautājumi, kas skar sodu izpildi administratīvo pārkāpumu lietās, tāpat minētajos līgumos netiek noteikta vispārīgā sadarbības kārtība administratīvo pārkāpumu lietās. Neesot tiesiskajam regulējumam, sadarbība ar valstīm, kuras nav Eiropas Savienības dalībvalstis, sodu izpildē nevar notikt.

1. <https://likumi.lv/ta/lv/starptautiskie-ligumi/id/533-ligums-starp-latvijas-republiku-un-krievijas-federaciju-par-tiesisko-palidzibu-un-tiesiskajam-attiecibam-civilajas-gimenes> [↑](#footnote-ref-1)
2. <https://likumi.lv/ta/lv/starptautiskie-ligumi/id/131-ligums-starp-latvijas-republiku-un-baltkrievijas-republiku-par-tiesisko-palidzibu-un-tiesiskajam-attiecibam-civilajas-gimenes> [↑](#footnote-ref-2)